‘ไทยฮา’ดึงคนดังเพิ่มทุนสำเร็จ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

รับทรัพย์เข้าบริษัท143ล้าน ‘มนตรี’บิ๊กกิมเอ็งโผล่ร่วมวง
โพสต์ทูเดย์ — “ไทยฮา” ดึงคนวงการตลาดทุนชื่อดังซื้อหุ้นเพิ่มทุน ขายหมดเกลี้ยง 27 ล้านหุ้น รับเงินเข้าบริษัท 143 ล้านบาท 
นายสมฤกษ์ ตั้งพิรุฬห์ธรรม ประธานเจ้าหน้าที่บริหาร บริษัท ไทยฮา (KASET) เปิดเผยว่า การเสนอขายหุ้นเพิ่มทุนให้บุคคลในวงจำกัด หรือพีพี จำนวน 27 ล้านหุ้น ราคาหุ้นละ 5.50 บาท ขายได้หมดทั้งจำนวน โดยมีนักลงทุนจำนวน 34 ราย และรับเงินชำระค่าหุ้นเป็นเงินสุทธิ 143 ล้านบาท 
สำหรับนักลงทุนที่ได้รับการจัดสรรหุ้นล้วนเป็นบุคคลมื่ชื่อเป็นที่รู้จัก อาทิ นายก่อศักดิ์ ไชยรัศมีศักดิ์ ผู้บริหารบริษัท ซีพีออลล์ (CPALL) จำนวน 1 ล้านหุ้น หรือ 0.44% กลุ่มสามารถเทเลคอม คือ นายวัฒน์ชัย วิไลลักษณ์ และนายเจริญรัฐ วิไลลักษณ์ รายละ 5 แสนหุ้น หรือ 0.22% 
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) จำนวน 1 แสนหุ้น หรือ 0.04% หรือนายวีรวัฒน์ องค์วาสิฏฐ์ รองประธานกรรมการ บริษัท เมเจอร์ ซีนีเพล็กซ์ กรุ้ป 1 ล้านหุ้น รวมทั้งกลุ่มน้ำมันพืชไทย วิทยฐานกรณ์ รวม 3 ล้านหุ้น รวม 1.33% ถือโดย น.ส.วรธิดาและนายวิชฌ์ จำนวน 3 ล้านหุ้น หรือ 1.33% 
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) หนึ่งในผู้ถือหุ้นเพิ่มทุน กล่าวว่า การซื้อหุ้น KASET ไม่มี ความขัดแย้ง เนื่องจากเป็นการซื้อผ่านโบรกเกอร์อื่นที่เป็นผู้ขายหุ้นพีพี และส่วนตัวรู้จักกับกลุ่มผู้บริหารซึ่งเป็นคนรุ่นใหม่ไฟแรง 
“ส่วนตัวแล้วรู้จักกับกลุ่มผู้บริหาร และรู้สึกพอใจในที่เป็นคนรุ่นใหม่ไฟแรง จึงตัดสินใจร่วมลงทุน” 
การถือลงทุนนั้น นายมนตรี กล่าวว่า ไม่ได้วางกรอบเวลาการถือลงทุน เบื้องต้นวางแผนถือลงทุนระยะยาว แม้ว่าราคาหุ้นที่ซื้อ 5.50 บาท จะต่ำกว่าราคาบนกระดานขณะนี้ หรือมีกำไรทันที 0.50 บาท ก็ตาม แต่หากสถานการณ์เปลี่ยน ก็ต้องปรับไปตามสภาพแวดล้อม 
ด้านราคาหุ้น KASET เมื่อวันที่ 24 ม.ค. ปรับตัวลงตามภาวะตลาดหุ้นโดยรวมราคาเปิด 6.10 บาท ซึ่งเป็นราคาสูงสุดของวันและต่ำสุด 5.85 บาท ก่อนจะมีแรงซื้อดันราคาหุ้นขยับเล็กน้อยปิด 6 บาท ลดลง 0.10 บาท มูลค่าซื้อขาย เบาบาง 2.44 ล้านบาท 
ขณะที่ผลประกอบการไตรมาส 3/2553 ขาดทุนสุทธิ 1.85 ล้านบาท แต่งวด 9 เดือน กำไรสุทธิ 9.91 ล้านบาท กำไรต่อหุ้น 0.05 บาท